༄༅། །ཡོ྅དྷྱེརཎཱཀྵརབིཝརྟྟནབཾཤམཱཏྲཻཿ ལཀྵྨཱིཤུབྷཾབྷབཤམཽསྟརུཎསྱམིཏྲཿ རཏྣཏྲིབྷིརླཡནམནྟྲིཏཀཱབྷིཀཱམཱ། དྱཱཏྲཾཤིརོབིཛཡཔུཥྤཾཔྲཡཙྪམེཧི།།
༄༅། །གང་ཞིག་གསོལ་བཏབ་ཡི་གེའི་གླིང་བུ་བསྒྱུར་ཙམ་གྱིས། །སྲིད་ཞིའི་དགེ་ལེགས་ཕུན་ཚོགས་དར་བའི་མཛའ་ན་བོ། །མངོན་འདོད་ཁང་པར་མགྲོན་དུ་གཉེར་བ་དཀོན་མཆོག་གསུམ། །དེང་འདིར་རྣམ་རྒྱལ་ཤིས་བརྗོད་མེ་ཏོག་སྩོལ་ལ་སྤྱོན། །མཁའ་དང་མཉམ་པར་རིང་སོང་ཤེས་བྱ་ཇི་སྙེད་གཞུང་། །དཔྱད་གསུམ་དག་པར་སྨྲ་བའི་རྒྱལ་པོར་སངས་རྒྱས་དང་། །དེ་སྲས་མཁས་པ་བྱེ་བའི་སྙན་དངགས་དམ་པ་ཡིས། །ཀུན་ནས་རབ་བསྔགས་ས་སྐྱའི་རྗེ་བཙུན་རིམ་བྱོན་དང་། །དེ་ཚུལ་འཇིག་རྟེན་ཆེས་ཆེར་སྣང་བྱེད་མཁས་པའི་མཆོག །གྲངས་མེད་རྒྱུ་སྐར་ཁྲོད་ཀྱི་བདུད་རྩིའི་འོད་ཅན་ལྟར། །ལྷང་ངེར་འཕགས་པ་རྒྱལ་བས་ལུང་བསྟན་ཀུན་དགའ་བཟང་། །ཡབ་སྲས་བརྒྱུད་པར་བཅས་པའི་རྟོགས་བརྗོད་བསམས་ཀྱིན་དད། །སངས་རྒྱས་དགོངས་དོན་འཆད་པར་ངག་གི་དབཾང་ཕྱུག་གྲུབ། །གཞུང་ལུགས་རབ་འབྱམས་མགྲིན་ལས་འཇོ་བ་ཀུནཾ་དགཾའི་དཔལ། །བློཾ་གྲོཾས་འཇམ་དཔལ་གཞོན་ནུའི་དོ་ཟླར་བསྟནཾ་རིགས་པཾའི། །འཛམ་བུ་ལྗོན་པའི་རྒྱལཾ་མཚཾན་ཅན་འདི་མཛེས་པའི་རྒྱན། །ཐུབ་དབང་ཡོན་ཏན་ཕུང་པོ་གདུང་འཚོབ་བཅས་པའི་ཐུགས། །རྡུལ་བྲལ་ཡེ་ཤེས་ས་བོན་ལས་སྐྱེས་སྒྱུ་མའི་འཕྲུལ། །མཁྱེན་དཔྱོད་བརྩེ་ནུས་ཕུན་ཚོགས་ཡིད་འཕྲོག་ལང་ཚོ་ཡིས། །དྲན་དབང་སྙིང་གི་རིག་བྱེད་འབྱིན་པོའི་བརྟན་པ་དབྲོག །བརྒྱ་ཕྲག་བསོད་ནམས་རྒན་ལས་ཐོས་པའི་སྨྱུ་གུའི་རྩེས། །བཀྲ་ཤིས་དགེ་མཚན་བཟང་པོའི་གཟུགས་བརྙན་བཀྲག་པོ་ཆེར། །ལེགས་པར་བྲིས་པའི་སྐྱབས་མཆོག་ནམ་མཁའི་རྣ་བ་དེས། །རྒྱལ་བསྟན་མི་ཞལ་ལམ་ཡངས་མཛེས་པར་ལྷམ་མེར་སྤུད། །ཅི་འདོད་གསོལ་བཏབ་སྙེ་མ་དེ་དེས་འགེངས་པའི་མཆོག །སྐྱབས་སུ་ཐོབ་པའི་དགའ་བ་རྒྱ་ཆེན་འདི་ནི་སླར། །སྐུ་གསུམ་གསང་བ་གཞོམ་གཞིག་བྲལ་བ་རྡོ་རྗེ་ལྟར། །བརྟན་བྱེད་ཆོ་ག་གྲུབ་ལས་ཐོབ་ཀྱི་གཞན་དུ་ཅི། །ཉམས་དང་འགྱུར་ཁུགས་མི་ཟད་རྣ་བར་འཇེབས་པའི་དབྱངས། །ཡིད་འཕྲོག་དྲི་ཟའི་ཏམྦུ་ར་ལས་འཕོས་འདྲ་ཡང་། །ཕྱི་ནང་རིག་པའི་གཞུང་གིས་བརྗོད་བྱ་ཅང་སྟོན་པས། །འདྲེན་པ་མཆོག་གིས་ལེགས་བཤད་ཉིད་དུ་ཡོང་ཡེ་ཁུམས། །མཐའ་ཀླས་ཆོས་ཀུན་ལོངས་སྤྱོད་འཁོར་ལོ་གྲོལ་བ་ལས། །རྒྱུན་ཆགས་འཁོར་ཡུག་འདོམས་པའི་ཚུལ་ལ་མཚར་ཅི་ཆེ། །གང་འདི་ཤེས་བྱ་མ་ལུས་སྤྲུལ་དང་འཆད་བྱེད་པའི། །འཇམ་དཔལ་རྡོ་རྗེ་མི་ཡི་སྲིད་པ་བཟུང་ཙམ་ཉིད། །གང་བློས་རྣམ་པར་དཔྱད་པའི་གཡར་ལམ་ག་ལ་བར། །སྲིད་པ་མྱ་ངན་ལས་འདས་མཁས་པའི་མཆོག་རྣམས་ཀྱིས། །འཆོས་སྐྱོབ་གཞུང་ལུགས་བསྐལ་པའི་ཕྲེང་བར་སྤྲུལ་ན་ཡང་། །ཟབ་བརླིང་ཁེངས་པས་བསྒྱིངས་པའི་ཤེས་བྱ་མི་སྲིད་སྙམ། །སྣང་སྲིད་གཟུགས་བརྙན་འགོག་མེད་ཀུན་མཐོང་དྲི་མེད་འདིས། །ལྐོག་གྱུར་ཤེས་བྱའི་རང་བཞིན་སྟོན་པའི་མཐུ་རྫོགས་ན། །གཞལ་བྱ་གནས་གསུམ་ཡུལ་ལ་དཔྱོད་པའི་ལུང་རིགས་དང་། །གདམས་པ་ཚད་མའི་འབྱུང་གནས་གང་བློའི་གྲོགས་པོར་བྱེད། །མངོན་འདོད་ཡི་གེ་སྙིང་ལ་རྣམ་བཀོད་དོན་གཉེར་གྱི། །གདུལ་བྱའི་རེ་བ་བདེ་བླག་འགེངས་པ་ཁྱོད་ཀྱི་ཞལ། །ཐང་རེ་མཐོང་ཙམ་སྨྲ་མཁས་གྲགས་པ་གཞན་གྱི་ཞབས། །སྤྱི་བོས་བླང་ཕྱིར་གུས་པ་ལྷོད་འགྱུར་འདི་ཅི་ག །དཔལ་གྱི་མགུར་ལས་དབང་པོ་རྣོ་འབྲིང་རྟུལ་གསུམ་གྱི། །འགྲོ་ཁམས་འཚམ་པར་ཆོས་ཀུན་འདོམས་ལ་མི་བསྔགས་ཏེ། །འཆད་རྩོམ་བརྩད་པས་བསྟན་སྐྱོང་མཁས་པ་མཆོག་རྣམས་ཀྱིས། །ཚུལ་འདི་ལས་གཞན་བསྒྲུབ་བྱ་འགའ་ཡང་སྲིད་མིན་ཕྱིར། །ཁོར་ཡུག་ཡངས་པར་ཡིད་སྲུབས་རྒྱུན་ལུགས་ཆད་འདི་ཀོ །ཟླ་སྣང་མ་ཡིན་ཕྲིན་ལས་འཁོར་ལོས་བསྲུངས་པའི་ཤུགས། །ཕྱོགས་རྣམས་ཀུན་ནས་ཆོས་སྤྱོད་རྣམ་བཅུ་ལྷུར་ལེན་པ། །ལག་གི་བླ་མིན་སྤྱོད་རྗེས་སྒྲུབ་པའི་རྗེས་འཇུག་གོ །སྒྲིབ་གཉིས་བཅུད་དང་བྲལ་བ་སྤུན་དག་མཁྱེན་དཔྱོད་ཀྱི། །གསུས་པར་བཅིལ་བའི་རྟོགས་བརྗོད་མཆིད་དུ་གླེང་བ་ཡི། །སྙན་དངགས་རྒྱན་གྱི་ཆུ་ཀླུང་བྱེ་བ་བཏུངས་པས་ཀྱང་། །ཚིམ་མཐའ་མེད་པའི་རྣམ་འདྲེན་མཚུངས་མེད་མ་ཧརྵི། །གང་གི་གསང་བ་གསུམ་གྱི་ཆེ་བའི་ཆ་ཤས་རེ། །ཡིད་ལ་རྣམ་བཀོད་ཆུབ་པར་མ་བཟོད་ངལ་བའི་ལུས། །ལན་བརྒྱར་དུབ་པ་ས་ལ་ངལ་གསོ་ལྷ་ཕྱག་གི །ཟོལ་གྱིས་བསྒྲིབས་ལ་སྤྲུལ་པའི་ལུས་བརྒྱས་གད་མོར་དགོད། །རང་བཞིན་བཅས་པའི་ཁ་ན་མ་ཐོའི་གཡའ་ཡི་དྲིས། །སེམས་རྒྱུད་མེ་ལོང་མོག་པོར་བཏང་བར་རྣམ་མཁྱེན་གྱི། །ས་ལམ་ཡོན་ཏན་གཟུགས་སྣང་འགོག་བྱེད་སྡིག་ལྟུང་དྲི། །སྟོབས་བཞིའི་བཤགས་པའི་འདག་ཆལ་གྱིས་སྦྱངས་ཚངས་པར་སྩོལ། །ཁ་བའི་རྡུལ་བརྩེགས་ས་འཛིན་དབང་པོར་ཀུན་ཕན་གྱི། །སྣང་བས་འཁྱུད་པའི་དཀར་མཛེས་མཐའ་དག་བྱེད་པོ་ཡིས། །ཕྱོགས་གཅིག་སྤུངས་ལས་འཕོས་ལྟར་དུག་གསུམ་མེད་པའི་བློས། །མངོན་པར་འདུ་བྱས་འགྲོ་བའི་དགེ་བར་རྗེས་ཡི་རང་། །ཀུན་རྨོངས་ཀུན་འཁྲུགས་ཀུན་དཀྲིས་འཆིང་ཞགས་དམ་པོ་ཡིས། །འགྲོ་དྲུག་སེམས་ཀྱི་རིར་སྐྱེས་གཞོན་ནུ་བཅིངས་པ་རྣམས། །བདག་མེད་རྟོགས་པའི་རལ་གྲིས་ཡོངས་དྲལ་རྣམ་གྲོལ་ནགས། །རྩེ་འཇོར་རོལ་པ་དེ་སྲིད་ཁྱོད་ཞབས་བརྟན་པར་བཞུགས། །མཁས་ཚུལ་དྲི་མེད་གསུམ་གྱིས་ཟབ་དང་རྒྱ་ཆེའི་ཆོས། །མཐའ་ཡས་གདུལ་བྱ་དབང་པོ་རྣོ་རྟུལ་བར་མ་ཡི། །སྐལ་བ་ཇི་བཞིན་བདེན་གཉིས་ཟུང་འཇུག་ཆོས་ཀྱི་དབྱངས། །སྙན་དགུ་རྟག་པར་འབྱིན་པའི་གསོལ་འདེབས་གླིང་བུ་བསྒྱུར། །ཚུལ་འདིས་ཉེར་མཚོན་དགེ་བ་ཐམས་ཅད་རྣམ་པ་ཀུན། །གྱི་ནར་གོ་ལའི་ལམ་དུ་མི་རྒྱུ་ཉིན་མཚན་གྱི། །འདབ་བརྒྱའི་ཚལ་དག་འབྱེད་འཛུམ་བྱ་བ་མི་བྱེད་པར། །ཁམས་གསུམ་འགྲོ་འདུལ་སྨྲ་བའི་ཉི་མ་མཆོག་ཕྱིར་བསྔོ། །དེ་སྲིད་སྐྱེ་བར་དལ་འབྱོར་རྟེན་ལྡན་སངས་རྒྱས་ཀྱི། །དགོངས་དོན་འཛིན་འཆད་ཚུལ་ལ་མཁས་པའི་རྗེས་སུ་ཞུགས། །ཐམས་ཅད་མཁྱེན་རྒྱུ་ཤེས་བྱའི་ཡུལ་ལ་བློ་གསལ་བས། །ཆོས་དང་འགྲོ་ལ་སྨན་འདོགས་སྒྲུབ་པ་ཉིད་གྱུར་ཅིག །མཁར་ཉལ་ལག་འགྲོ་མི་བདག་བཅས་པའི་གཙུག་གིས་བསྟེན། །གསོལ་བཏབ་སྙིང་པོ་འབད་རྩོལ་མེད་པར་བདེ་བླག་སྩོལ། །ཁོར་ཡུག་ཡངས་པར་འགེངས་པའི་འོད་འབར་ཡིད་བཞིན་གྱི། །ནོར་བུའི་རྒྱལ་པོ་ཉེར་ཐོབ་འགྲོ་འདི་སྐལ་བ་བཟང་། །རིགས་དྲུག་སེམས་ཅན་ཡོངས་སུ་གྲོལ་མིན་དེ་སྲིད་དུ། །མགོན་ཁྱོད་གསང་གསུམ་འགྱུར་མེད་ལྷུན་པོའི་སྤུན་གྱི་ཟླར། །རབ་བརླིང་བྱེད་པར་ནོར་བུ་རིན་ཆེན་ལས་བསྐྲུན་པའི། །མི་འཇིགས་བཞི་མཚོན་གདོང་ལྔའི་ཁྲི་འཕང་ག་ལ་བར། །རྒྱལ་གསུང་རིན་ཆེན་རྗེས་སུ་སྒྲུབ་འདུན་མི་འགྱུར་བརྡར། །བག་ཡོད་རྟགས་སུ་ངུར་སྨྲིག་རྒྱལ་མཚན་འཆང་གི་གཟུགས། །བརྩེ་ཆེན་སྙིང་པོའི་ཚུལ་ཆེན་འདོམས་པའི་མཆོག་ཁྱོད་ཀྱི། །ལེགས་གསུངས་ཟིལ་དངར་ཐིགས་པས་འཚོ་བའི་སློབ་འབངས་པ། །ལྷས་བསྐོས་དབྱར་གྱི་དཔལ་མོས་བསྐྱེད་བསྲིངས་དལ་རྟེན་ཤིང་། །གཞུང་ལུགས་ཐོས་པའི་ལོ་འདབ་གཞོན་ནུ་གཡོ་བ་ནས། །ཕྱོགས་དེར་དད་དགའ་རྒྱས་པའི་ཞུ་འཕྲིན་འགྱུར་ཁུགས་གླུ། །གཞན་གསོས་བུ་མོས་སྐད་གདངས་སྙན་པར་འདི་སྐད་བསྒྱུར། །ཞེས་པའི་ཚིགས་སུ་བཅད་པའི་ཕྲེང་བ་འདི་དག་ཀྱང་དགོས་པ་ཆུང་ཞིང་སྤྲོས་པའི་ལམ་དུ་གོམ་པ་བཀོད་པའམ། ཤེས་རློམ་གྱིས་མངོན་པར་རྒྱགས་པས་ཀུན་ནས་བསླངས་ཏེ་བགྱིས་པ་མིན་པའང་། འཕགས་པ་བསྐལ་པ་བཟང་པོ་ལས། དེ་བཞིན་གཤེགས་པ་དུས་མཁྱེན་རྒྱལ་པོ་ནི། །སྙན་དངགས་མཁན་ཚེ་བདེ་གཤེགས་རྩྭ་མཆོག་ལ། །ཚིགས་སུ་བཅད་པའི་དབྱངས་ཀྱིས་བསྟོད་ནས་ཀྱང་། །དང་པོར་བྱང་ཆུབ་མཆོག་ཏུ་ཐུགས་བསྐྱེད་དོ། །ཞེས་འབྱུང་བ་ལྟར་ཡོན་ཏན་གྱི་ཞིང་མཆོག་ཏུ་གྱུར་པའི་ཆེ་བ་ཡིད་ལ་བསམས་ཀྱིན་མཆོད་པར་བརྗོད་པ་དང་། དངོས་པོ་ངེས་བསྟན་གྱི་ཚིགས་སུ་བཅད་པ་ཉུང་ཟད་ཀྱིས་ངག་གི་བྱ་བ་དོན་ཡོད་པར་བྱས་ནས། སྐབས་སུ་བབ་པའི་གླེང་བ་འབུལ་བ། དེང་དུས་སྟོབས་བཅུ་མངའ་བའི་བསྟན་པ་རིན་པོ་ཆེ་སྤྱི་དང་། བྱེ་བྲག་ཏུ་རྫོགས་པའི་སངས་རྒྱས་ཀྱི་གསུང་རབ་དགོངས་དོན་མ་ནོར་བར་གསལ་བར་བྱེད་པའི་མཁྱེན་རབ་དང་ཚད་མེད་ཐུགས་རྗེའི་དབང་ཕྱུག་དད་སྒྲོལ་ཆེན་པོ་བརྩེ་ཆེན་ཀུན་དགའ་སྙིང་པོ་ཡབ་སྲས་རིམ་པར་བྱོན་པའི་རིང་ལུགས་ཚད་མ་གནས་སྐབས་དང་མཐར་ཐུག་གི་ཕན་བདེའི་འབྱུང་གནས་དམ་པ་ཉིད། འཇིག་རྟེན་གྱི་ཁམས་སུ་རྟག་པར་བརླིང་ཞིང་དར་རྒྱས་སུ་བྱེད་པའི་ཕྲིན་ལས་ཉི་ཟླའི་སྣང་བས་མུ་མེད་ཕྱོགས་ཀྱི་དཀྱིལ་འཁོར་འགེངས་པར་བྱེད་པའི་མངའ་བདག་རིན་ཆེན་རིའི་རྒྱལ་པོ་ཉིད་ཀྱི་དགོངས་བཞེད་བསྒྲུབ་པའི་འདུན་སེམས་ཀྱི་ཁུར་བུ་བཅངས་ཏེ་བཀའི་སློབ་འབངས་གྱི་ན་པ་བདག མདོ་ཁམས་ཀྱི་ལྗོངས་འདིར་བཏེག་པ་བདེ་བར་སོན་ཞིང་། དེར་བསྟན་པའི་སྦྱིན་བདག་ཁུ་དབོན་སྐུ་འཁོར་དུ་བཅས་པས་མཚོན། ཆབ་འོག་ཏུ་གཏོགས་པའི་ཆོས་སྡེ་ཡུལ་མིར་བཅས་ནས་བཀུར་གཟོས་གཟབས་ཤིང་། དད་ཅན་སྦྱིན་བདག་གསོན་གཤིན་གྱི་སྐྱེ་འགྲོ་བགྲང་དུ་མེད་པའི་ཕྱོགས་ནས་བྱིན་པའི་དཀོར་རྫས་ཀྱི་རིགས་ཉུང་ཤས་མཆིས་པ་རྣམས་ཆུད་མི་འཛའ་བར་བྱ་བའི་ཕྱིར་དང་། སྲིད་པའི་དཔལ་འབྱོར་སྙིང་པོས་དབེན་པ་ལས་དགེ་ཚོགས་ཀྱི་སྙིང་པོ་དམ་པ་བླང་བའི་ཕྱིར། ལྷར་བཅས་སྐྱེ་དགུ་ཀུན་གྱི་སྐྱབས་མགོན་ཆེན་པོ། དཀོན་མཆོག་གསུམ་ཚོགས་འདུས་པའི་སྐྱབས་གཅིག་དབང་གི་རྒྱལ་པོ། སྲིད་མཚོར་བྱིངས་པའི་འགྲོ་བ་གདོན་པའི་དེད་དཔོན་མཚུངས་པ་མེད་པ། ཡིད་སྲུབས་ཐུལ་གྱི་དབང་པོའི་ཕྲིན་ལས་རྗེས་སུ་སྐྱོང་བའི་བསྟན་འཛིན་གྱི་སྐྱེས་བུ་ཆེན་པོ། མཁས་གྲུབ་རྒྱུ་སྐར་ཕྲེང་ཚོགས་བཀྲ་བ་ལྟ་བུའི་དབུས་ན་ཀུན་ཕན་གཞོན་ནུའི་དཀྱིལ་འཁོར་ལྟར་གསལ་བའི་ཁམས་གསུམ་ཆོས་ཀྱི་རྒྱལ་པོ་དཔལ་ས་སྐྱ་པ་ཞེས་ཡོངས་སུ་གྲགས་པའི་མཚན་གྱི་རྔ་ཆེན་སྲིད་པའི་ཁོངས་ན་ལྷང་ངེར་ལྡིར་བ་རིགས་དང་དཀྱིལ་འཁོར་ཀུན་གྱི་ཁྱབ་བདག་ཆེན་པོ་ཉིད་གཙོ་བོར་སྨོས་པའི་གཙང་དབུས་ཕྱོགས་ཀྱི་དབྱིག་འཛིན་མའི་དཀྱིལ་འཁོར་དུ་བཞུགས་པའི་བསྟན་པའི་སྣང་བྱེད་དུ་གྱུར་པའི་མཆོད་ཡུལ་ཆེན་པོའི་རིགས་དང་། གདན་སའི་ཆོས་སྡེ་ཆེ་ཆུང་བར་མའི་རྡོ་རྗེ་སློབ་དཔོན་མཁན་སློབ་དགེ་འདུན་འདུས་པའི་ཚོགས་བཅས་གང་དག་བཞུགས་པར་ཚོགས་བསགས་ཀྱི་མཆོད་འབུལ་མང་ཇའི་བསྙེན་བཀུར་སྟོབ་པའི་འདུན་སེམས་སྨོན་གསུམ་གྱི་སྒོ་ནས་མི་མངག་འདི་པ་བརྫངས་པ་འཕྲོས་འབུལ་ལགས་ཤིང་། འདིར་ཇི་ལྟར་གསོལ་བ་ལྟར། གཏན་གྱི་སྐྱབས་གཅིག་ཁམས་གསུམ་ཆོས་ཀྱི་རྒྱལ་པོ་ཆེན་པོ་ཉིད་ཀྱི་ཚད་མེད་མཁྱེན་བརྩེ་ནུས་པའི་གདུང་སྐྱོབ་དཀར་པོའི་གྲིབ་མར་རྟག་པར་ཆུད་པའི་སྐུ་དྲིན་གྱི་ཕུང་པོ་མཐའ་ཚད་བསྐལ་པ་མང་པོར་བཙལ་ཡང་ཆ་ཤས་རེའང་འཚོབ་ཏུ་ག་ལ་སྲིད་མོད། ལེགས་གསོལ་གྱི་མཎྜལ་མཆོད་འབུལ་བརྡ་མཚོན་དུ་བཀྲ་ཤིས་པའི་རེ་ཁཱས་སྒེག་པའི་ལྷ་དར་དཀར་པོ་སོགས། བཅས་འདི་དག་བཀའི་སློབ་འབངས་གྱི་ན་པས་རབ་བྱུང་འདོད་པའི་ནང་གསེལ་སྣ་ཚོགས་ཞེས་པ་དབང་ཐང་གི་ཁམས་དང་བསྟུན་པའི་མིང་དུ་ཆུ་ལུག་གི་བགྲང་གཞིར་བཏགས་པར། མདོ་ཁམས་ལྗོངས་ཀྱི་ནོར་གྱི་བློ་གྲོས་མའི་ཐིག་ལེ། སྡེ་དགེ་ལྷུན་གྲུབ་སྟེང་གི་ཕན་བདེ་ཀུན་ཁྱབ་གླིང་ནས་གུས་པས་ཕུལ་བར་ཡེ་ཤེས་གཟིགས་པའི་སྤྱན་ཟུར་གྱི་འབབ་སྟེགས་སུ་སྩལ་བའི་བཀའ་དྲིན་དང་། རྟག་ཏུ་ཐུགས་རྗེ་ཆེན་པོས་བསྲུངས་པའི་རྭ་བ་ལས་མི་བསྐྱུད་བརྡར་ལེགས་གསུངས་བདུད་རྩིའི་རྒྱུན་བཟང་གི་སྤུན་ཟླར་མི་འཆད་པ་བསྐལ་པ་བཟང་པོའི་ཡོལ་གོར་སྩལ་བ་གསོལ་བ་འདེབས་ཀྱིན་མཆིས་པ་ལགས་སོ། །དཔལ་ས་སྐྱ་པ་ངག་དབང་ཀུན་དགའ་བློ་གྲོས་བསྟན་པའི་རྒྱལ་མཚན་དཔལ་བཟང་པོ་པར་འབུལ་རྒྱུའི་ཞུ་འཕྲིན་གཞན་གསོས་བུ་མོའི་གདངས་སྙན་ཞེས་བྱ་བ་འདི་ནི་དོན་གཉེར་གྱི་ངོར། བནྡེ་ཚུལ་ཁྲིམས་རིན་ཆེན་གྱིས་བྲིས་པའོ།།